As ek in my lewe maar net . . . 'n lewe getrou aan myself te leef
JY LEES NOU As ek in my lewe maar net . . . 'n lewe getrou aan myself te leef
Baie van ons is spyt oor dinge wat ons nooit gedoen het nie.?'n Verpleegster wat met sterwendes werk, het ?5 dinge op die internet gedeel waaroor mense veral berou het. Elke dag dié week kyk ons na 'n spesifieke versugting.
Ek wens ek het die moed gehad om 'n lewe getrou aan myself te leef, nie die lewe wat ander van my verwag het nie
James de Villiers, sielkundige van Kaapstad sê:
Die dood laat jou dink oor wat die lewe werklik is. Dit is veelseggend dat so baie sterwendes verwys na die behoefte om meer getrou aan hulself te wees. Dis asof hulle helderder sien. Hulle besef wie hulle regtig is. Hulle raak meer bewus van die "ware self", wat onsterflik is en onafhanklik van die liggaam en brein bestaan.
Dr. Bruce Greyson, gerespekteerde Amerikaanse navorser oor byna-dood-ervarings, verwys na die helderheid van jou ervarings in die aangesig van die dood. En dié helderheid van insig laat jou dan anders, soms radikaal anders, na jou lewe kyk. En daarna ook anders lewe (sou jy nie sterf nie). Alles val in plek.
Daar is ook 'n ander self. Die "aardse self" wat sy eie lewe wil lei, maar terselfdertyd afhanklik is van dinge en mense om te oorleef. Dié self is bang vir verwerping, seerkry en straf. Jy wil graag jou drome uitleef, maar uit vrees vir verwerping neem jy besluite en tree teen jou beterwete op. Dit? kan enige besluit wees: oor 'n loopbaan of huwelik; of om stil te bly toe jy moes gepraat of opgestaan het vir dit waarin jy regtig glo en wil hê. Of om uit vrees vir seerkry jouself te pantser teen liefde eerder as om spontaan jouself te wees.
Jou "aardse self" baklei teen jou "ware self" en wil sy eie geluk skep. Maar eers as die swaarkry te groot word, kom jou "ware self" na vore. En besef jy dit was onnodig om jouself so deur vrees te laat beheer. Dat jou "ware self" onvoorwaardelik goed is. En jy vry is om jou potensiaal uit te leef en die lewe se oorvloed te geniet.